जम्मू-कश्मीर में अनुच्छेद 370 में बदलाव के बाद ऐहतियातन बंद किए श्रीनगर के 190 प्राइमरी स्कूल आज से खोले गए हैं.स्कूल खुलने के साथ ही पिछले कई दिनों से घरों में क़ैद बच्चे अब स्कूलों की रौनक बढ़ाते नज़र आएंगे.हांलाकि सीनियर क्लासेज के स्कूलों को खोलने का फ़ैसला हालात की समीक्षा के बाद ही होगा. इन सब के बीच हर हालात से निपटने के लिए सेना समेत अन्य सुरक्षा बलों को अलर्ट रहने को कहा गया है. श्रीनगर के जिन क्षेत्रों में स्कूलों को खोला जा रहा है उसमें लासजान, सागरी, पथचौक, नौकाम, राजबाग, जवाहर नगर, गगरीबल, धारा, थीड, बाटमालू और शल्टिंग शामिल हैं. एनडीटीवी ने जब इनमें से कुछ स्कूलों का जायजा लिया तो पता चला कि कई स्कूल तो खुले हैं लेकिन न तो वहां शिक्षक आए न ही बच्चे. ज्यातार स्कूल से बच्चे और शिक्षक नदारद दिखे.
hin_Deva